Monumentale konsert in September vier ons erfenis - Solidariteit WêreldSolidariteit Wêreld
Tuis › Nuuskantoor › Monumentale konsert in September vier ons erfenis
Monumentale konsert in September vier ons erfenis
Met die hele wêreld wat tans in 'n donker wolk gehul is in omstandighede soos nog nooit voorheen ervaar is nie, het mense deesdae maar min om na uit te sien. Maar, daar is tog 'n ligpunt – Steve Hofmeyr en 'n paar van sy musiekvriende het besluit dat daar een ding is wat ons altyd moet vier, en dit is die erfenis van Afrikaanse mense. Derhalwe die geboorte van Monumentaal – Die Konsert.
Afrikaner-mense se herkoms en erfenis ervaar daagliks druk, maar selfs dít sal nie Afrikaanse mense keer om saam fees te vier nie. Baie Afrikaanse kunstenaars is dit eens dat ons trots op ons erfenis moet wees. Afrikaners het 'n ryk geskiedenis, gevul met monumentale oomblikke wat gevier moet word.
"In hierdie jaar waarin ons monumente, taal, erfenis en ons oorlewing seker minder aandag as ooit kry, moet ons monumentale dinge doen," sê Steve oor die beweegrede vir hierdie monumentale aanlyn konsert wat op 24 September van 17:00 tot 19:00 – eenmalig en regstreeks – op die INbly-platform aangebied gaan word.
Ruhan du Toit, wat die snit genaamd Monumentaal vroeër vandeesmaand vrygestel het, stem saam. "Dis belangrik dat ons die verlede onthou en met trots ons erfenis vier! Só kan ons met geloof aan 'n toekoms bou."
Tien ander manlike sangers sluit by Steve aan om Afrikaner-trots opnuut met hul musiek aan te wakker. Hulle is Bok van Blerk, Ricus Nel, Gerhard Steyn, Ruhan du Toit, Jay, Dewald Wasserfall, Adam Tas, Ghapi, Ivan Roux en Riaan Benade.
Barry Pretorius, wat verantwoordelik is vir die vervaardiging van groot konserte soos die Innibos-hoofverhoog en Lexus Classics, is ook die regisseur van Monumentaal. "Monumentaal is 'n viering van ons erfenis en 'n groot kuier in Afrikaans. Ons doel met die konsert is om in hierdie uitdagende tye net vir 'n slag weer te ontspan, te ontvlug en ook om te onthou dat daar altyd hoop is. Om dít te kan doen met die viering van musiek, huldeblyke aan ons monumente en boonop ook nog in die mooiste taal ter wêreld, maak hierdie konsert besonder spesiaal," voeg hy by.
"Hierdie gaan die grootste aanlyn konsert wees wat nóg in Afrikaans aangebied is. Ek kan nie wag vir Afrikaanse mense regoor die wêreld om die geleentheid saam met ons te geniet en hul erfenis te vier nie. Ek doen 'n beroep op mense om kaartjies te koop – hulle het net een kans om hierdie konsert te sien," sê Barry.
Monumentaal word trots aangebied deur Laeveld Agrochem, in samewerking met Helpende Hand, deel van die Solidariteit Beweging asook Pretoria FM. Kaartjies kan slegs by Computicket teen R120 gekoop word en konsertgangers moet seker maak hulle skakel in soos die tye aandui, anders gaan hulle die konsert misloop. Kaartjies kan hier gekry word: www.inbly.computicket.com